ฝรั่งตบเท้าซื้อ
วานนี้นักลงทุนต่างประเทศซื้อสุทธิในตลาดหุ้นไทยอีก 6,131 ล้านบาทนับเป็นการซื้อต่อเนื่องติดต่อกัน 7 วัน รวมกว่า 19,461 ล้านบาท
วานนี้นักลงทุนต่างประเทศซื้อสุทธิในตลาดหุ้นไทยอีก 6,131 ล้านบาทนับเป็นการซื้อต่อเนื่องติดต่อกัน 7 วัน รวมกว่า 19,461 ล้านบาท
29 ธ.ค. 2564

วานนี้นักลงทุนต่างประเทศซื้อสุทธิในตลาดหุ้นไทยอีก 6,131 ล้านบาท
นับเป็นการซื้อต่อเนื่องวันที่ 7 ติดต่อกันแล้ว
ทำให้ 7 วัน (ทำการ) ย้อนหลัง ต่างชาติซื้อสุทธิในตลาดหุ้นไทยรวมกว่า 19,461 ล้านบาท
ส่วนนักลงทุนสถาบัน หรือกองทุนต่าง ๆ ซื้อสุทธิเล็กน้อยเมื่อวานนี้ 600 ล้านบาท
แต่หากดูย้อนหลังไป 7 วัน กองทุนจะขายมากกว่า
มาดูประเด็นเรื่องของกองทุนกันก่อนที่ขายกันมาตลอด
เข้าใจว่า ปัจจัยหลัก ๆ น่าจะมาจากการขายหุ้นเพื่อ “ปรับพอร์ต” บ้างบางส่วน และบางส่วนมีการขายหุ้น MAKRO ออกมา เพื่อบันทึกกำไร
ส่วนบางกองทุนขายเพื่อถือเงินสด เตรียมเงินไว้สำหรับกองทุน LTF (ของปี 2559) ที่จะครบไถ่ถอนในช่วงต้นปี 2565
เราจึงเห็นแรงขายจากนักลงทุนจากกลุ่มกองทุนออกมาต่อเนื่อง
จากข้อมูลที่ได้รับพบว่า ณ ปัจจุบัน กองทุนไม่ได้ถือเงินสดมากมายอะไร
หรือน่าจะอยู่ราว ๆ 2.2 หมื่นล้านบาท คิดเป็น 3.2% ของสินทรัพย์ลงทุนเท่านั้น
แรงซื้อจากกองทุนจึงยังไม่มี
หรือหากมีก็อาจไม่มากนัก
และอย่าลืมว่า เม็ดเงินที่เคยเข้ามาช่วงปลายปีอย่างกองทุน LTF ก่อนหน้านี้นั้น
หลังมีการยกเลิกเกี่ยวกับสิทธิทางภาษี
เงินในส่วนนี้หายไปพอสมควร หรือประมาณ 2-3 หมื่นล้านบาท (ในเดือนธันวาคมของทุกปี)
ถือว่าแรงส่งตลาดหุ้นในช่วงปลายปีที่เคยได้รับจากกองทุน น่าจะหดหายไปพอสมควร
ส่วนที่ต่างชาติกลับเข้ามาซื้อ เท่าที่หาข้อมูลมาได้จากบุคคลในวงการตลาดทุนยังมีมุมมองที่แตกต่างกันบ้าง
บางคนมองว่าน่าจะแรลลี่ไปจนถึงต้นปี 2565
เพราะต่างชาติกลับมาให้น้ำหนักกับการระบาดไวรัสโควิด-19 สายพันธุ์โอมิครอน “ลดน้อยลง” และหันมาให้น้ำหนักกับการฟื้นตัวของเศรษฐกิจมากขึ้น
และอาจประเมินกันว่า รัฐบาลไทยไม่น่าจะใช้นโยบายปิดประเทศ หรือล็อกดาวน์
หากเป็นแบบนั้น โอกาสที่ตัวเลขจีดีพีของไทยในปี 2565 ที่คาดกันว่าจะเติบโต 3.8–4% น่าจะมีความเป็นไปได้
จึงทำให้เกิดการเคลื่อนย้ายของเงินทุนเข้ามายังตลาดหุ้น
และจะเห็นว่า ต่างชาติโฟกัสเข้าไปยังหุ้นกลุ่มธนาคารเป็นหลัก
อย่างเมื่อวานนี้ชัดเจนมาก ไล่ซื้อทั้ง KBANK BBL SCB และ TISCO
ส่วน TTB ยังไม่มีข้อมูลว่านักลงทุนกลุ่มไหนมาไล่ซื้อ เป็นต่างชาติหรือไม่
หรือว่าเป็นกลุ่มนักลงทุนในตลาดหุ้นไทย
ส่วนนักวิเคราะห์บางคนยังไม่มั่นใจว่าต่างชาติจะเข้ามาต่อเนื่อง
และที่เข้ามาลงทุนกันอยู่ในตอนนี้ อาจะเป็นกองทุนที่เก็งกำไรช่วงสั้น เช่น เข้ามาซื้อช่วงปลายปี แล้วไปขายช่วงต้นปี มกราคม-กุมภาพันธ์ 65
เหตุผลเพราะยังไม่เห็นปัจจัยบวกของไทยอย่างมีนัยสำคัญ
แม้ว่าล่าสุด บริษัทหลักทรัพย์หลายแห่ง จะออกมามองเป้าหมายดัชนีปี 2565 อยู่ระหว่าง 1,750–1,800 จุด
ส่วนต่างชาติที่เข้ามาซื้อจะเป็นฝรั่งหัวขาว หรือหัวดำนั้น
ในเมื่อเข้ามาซื้อแล้ว
ก็นับว่าซื้อแล้วกันน่ะ